b"\n_START_ARTICLE_\nFian\xc3\xa7a\n_START_PARAGRAPH_\nUna fian\xc3\xa7a \xc3\xa9s un terme jur\xc3\xaddic relatiu a les garanties d'obligacions, que pot tenir diferents significats, que s'indiquen a continuaci\xc3\xb3.\n_START_SECTION_\nFian\xc3\xa7a com a garantia o penyora que presta el propi deutor o obligat\n_START_PARAGRAPH_\nEn aquest sentit, la fian\xc3\xa7a, o tamb\xc3\xa9 ferma o ferman\xc3\xa7a, consisteix en la garantia o penyora que hom d\xc3\xb3na en seguretat que complir\xc3\xa0 una obligaci\xc3\xb3.\n_START_SECTION_\nRegulaci\xc3\xb3 legal a Espanya\n_START_PARAGRAPH_\nUn sup\xc3\xb2sit de fian\xc3\xa7a en aquest sentit \xc3\xa9s la que preveu l'article 36.1 de la Llei espanyola 29/1994 d'arrendaments urbans quan estableix que a la subscripci\xc3\xb3 del contracte d'arrendament ser\xc3\xa0 obligat\xc3\xb2ria l'exig\xc3\xa8ncia i prestaci\xc3\xb3 de fian\xc3\xa7a en met\xc3\xa0l\xc2\xb7lic per quantitat equivalent a una mensualitat de renda, quan es tracti del lloguer d'un habitatge, i de dues mensualitats, quan es tracti d'arrendament per a \xc3\xbas diferent del d'habitatge. Aquesta fian\xc3\xa7a la presta l'arrendatari per a respondre del compliment per part seva de les obligacions derivades de la llei i del contracte d'arrendament i cal dipositar-la en l'\xc3\xb2rgan que tingui designat a tal fi la corresponent Comunitat aut\xc3\xb2noma; en el cas de Catalunya l'Institut Catal\xc3\xa0 del S\xc3\xb2l.\n_START_SECTION_\nFian\xc3\xa7a com a assegurament per un tercer del compliment de l'obligaci\xc3\xb3\n_START_PARAGRAPH_\nEn aquest sentit, fian\xc3\xa7a, fian\xc3\xa7ament o contracte de fian\xc3\xa7a fa refer\xc3\xa8ncia a l'obligaci\xc3\xb3 subsidi\xc3\xa0ria contreta per assegurar el compliment d\xe2\x80\x99una obligaci\xc3\xb3 principal, per la qual un tercer, diferent del deutor, es compromet a complir-la, en el cas que aquest no ho faci.\n_START_SECTION_\nRegulaci\xc3\xb3 legal a Espanya\n_START_PARAGRAPH_\nLa fian\xc3\xa7a est\xc3\xa0 regulada al Codi civil espanyol. Segons el seu article 1822, pel contracte de fian\xc3\xa7a hom (el fiador) s'obliga a pagar o complir per un tercer (el deutor principal) en el cas de no fer-ho aquest. L'obligaci\xc3\xb3 del fiador pot \xc3\xa9sser subsidi\xc3\xa0ria, en quin cas aquest nom\xc3\xa9s estar\xc3\xa0 obligat a complir pel tercer (pel deutor principal) quan aquest no hagi complert, \xc3\xa9s a dir, quan estigui en situaci\xc3\xb3 de mora; o b\xc3\xa9 pot constituir-se la fian\xc3\xa7a com a solid\xc3\xa0ria, en quin cas el fiador pot \xc3\xa9sser instat a complir tan bon punt l'obligaci\xc3\xb3 principal garantida estigui ven\xc3\xa7uda i sigui exigible, sense necessitat que el deutor principal hagi encara incomplert en sentit propi."